I “Skagensfiskerne” følger TV2 Nord besætningen på rejekutteren Skagerak. Det er en historie om sammenhold og ildsjæle - og om et erhverv, der samler generationer.

Se “Skagensfiskerne” nederst i artiklen. Husk, at du kan finde mange flere spændende programmer på tv2nord.dk/tv . Når Kristian Bang Andersen er med sin far ombord på rejekutteren Skagerak, er han i sit rette element. Den unge mand passer godt sammen med de andre fiskere. Alle er opsat på at arbejde hårdt for at få fangsten i land – samtidig med at der er plads til drillerier og hygge. - Det er rigtig dejligt at være herude og være fri. Man skal ikke tænke på det derhjemme – at man skal til sport og sådan noget. Det er hyggeligt, og man bliver gode venner, siger Kristian Bang Andersen. Kristian har saltvand i blodet. Både hans far og bedstefar er fiskere, og faren Jens Christian Bang begyndte at fiske som 16-årig på sin fars skib. - Jeg fik besked om, at enten skulle jeg på havet eller i skole. Så valgte jeg havet, siger styrmand Jens Christian Bang. Går trawlene i stykker, er det slut Rejekutteren Skagerak, der har hjemme i Skagen, er spritny og med funktioner, der gør arbejdsgangene lettere for mandskabet ombord. Sådan en kutter er langt fra billig, og alene trawlene koster 250.000 kroner pr styk. Derfor er det vigtigt hele tiden at holde nøje øje med bundforholdene, og Jens Christian Bang følger konstant kortene. - Vi skal helst ikke igennem ting på bunden som vrag og sten. Så splitter vi trawlene af, og så er vi færdige med at fiske, siger styrmanden. Ingen fast døgnrytme Med ombord er også fisker og skibskok Mads Fedder, som sørger for, at besætningen får noget at spise. At livet på havet er meget omskifteligt, er måltiderne et bevis på. - Der er ikke rigtig nogen rytme. Vi kan få morgenmad klokken 7 eller klokken 11. Ligeså med aftensmad. Det er alt efter, hvornår vi arbejder. Der er ikke noget fast system i det, siger Mads Fedder. 14 dage på havet med en døgnrytme, der svinger, skræmmer ikke den unge Kristian Bang Andersen. Tværtimod. - Jeg er sgu ikke bange for at arbejde. Jeg kan godt lide at lave noget. Jeg glæder mig sgu altid, når jeg skal på havet, siger han. Kom med ombord i "Skagensfiskerne" lige her. Husk, at du kan finde mange flere spændende programmer på tv2nord.dk/tv.